b'\n_START_ARTICLE_\nPatriarken af Konstantinopel\n_START_PARAGRAPH_\nPatriarken af Konstantinopel (lang titel: \xc3\x86rkebiskoppen af Konstantinopel, det nye Rom, Den \xc3\xb8kumeniske patriark) er den \xc3\xa5ndelige leder af Den ortodokse kirke, der har mere end 250 millioner medlemmer._NEWLINE_Patriarken har direkte jurisdiktion over de ortodokse kristne i st\xc3\xb8rstedelen af Tyrkiet, p\xc3\xa5 Kreta og Dodekaneserne samt over munkesamfundet Athos. Desuden har han myndighed over mange kirker i diasporaen (Vesteuropa, Amerika og Australien).  _NEWLINE_De nationale ortodokse kirker i Gr\xc3\xa6kenland, Rusland og i andre \xc3\xb8steurop\xc3\xa6iske lande anerkender patriarken som den f\xc3\xb8rste blandt ligem\xc3\xa6nd, Primus inter pares. _NEWLINE_Bispestolen i Konstantinopel blev if\xc3\xb8lge traditionen oprettet af Apostlen Andreas . Den nuv\xc3\xa6rende \xc3\xb8kumeniske patriark, Bartholom\xc3\xa6us I, er hans 270. efterf\xc3\xb8lger. Konstantinopels bispestol blev oph\xc3\xb8jet til patriarkat i \xc3\xa5r 381. _NEWLINE_Gennem mange \xc3\xa5r residerede patriarken i en (nu nedrevet) bygning ved siden af Hagia Sophia, der dengang var det \xc3\x98stromerske Kejserd\xc3\xb8mmes hovedkirke. Efter tyrkernes erobring af Konstantinopel (det nuv\xc3\xa6rende Istanbul) i 1453 drog patriarken i landflygtighed. I 1601 vendte den \xc3\xb8kumeniske patriark tilbage til byen, og St. Georgskirken blev den ortodokse hovedkirke.'